b"\n_START_ARTICLE_\nLaure\xc3\xa0 Mir\xc3\xb3 i Trepat\n_START_SECTION_\nBiografia\n_START_PARAGRAPH_\nDe ben jove es va afiliar al Partit Republic\xc3\xa0 Democr\xc3\xa0tic Federal de Francesc Pi i Margall, i el 1901 fou vicepresident de l'Associaci\xc3\xb3 Escolar Republicana. El 1903 va ingressar a la nova Uni\xc3\xb3 Republicana i amb el seu germ\xc3\xa0 fou mecenes del Reial Club Deportiu Espanyol de Barcelona._NEWLINE_A les eleccions generals espanyoles de 1907 fou elegit diputat dins les files de la Solidaritat Catalana pel districte de Sant Feliu de Llobregat. Refus\xc3\xa0 ingressar al Partit Republic\xc3\xa0 Radical d'Alejandro Lerroux per a ingressar en la UFNR, amb el que novament fou elegit diputat a les eleccions generals espanyoles de 1910. Oposat al Pacte de Sant Gervasi, el 1912 ingress\xc3\xa0 al Partido Reformista de Melqu\xc3\xadades \xc3\x81lvarez, dirig\xc3\xad el diari La Publicidad i fou novament elegit diputat a les eleccions generals espanyoles de 1914. Mor\xc3\xad sobtadament el 1916. T\xc3\xa9 una avinguda dedicada a Sant Feliu de Llobregat i Esplugues de Llobregat."